Yhdysvaltain presidentin Donald Trumpin hallinto harkitsee lähtöä Yhdistyneiden kansakuntien ihmisoikeusneuvostosta.

Verkkolehti Politicon mukaan (siirryt toiseen palveluun) tuoreen presidentin hallinto ei suunnittele välitöntä irtautumista YK:n ihmisoikeusneuvostosta. Kuitenkin jo keskustelu siitä, että Yhdysvallat jättäisi neuvoston lisännee aktivistien huolta ja ennakko-odotusta siitä, että Trumpin Yhdysvallat pitää ihmisoikeuskysymyksissä aiempaa matalampaa profiilia.

Lehti kertoo tiedon perustuvan kahteen, entiseen ja nykyiseen hallintoon säännöllisesti yhteyttä pitävään lähteeseen.

Jos Yhdysvallat todella päättäisi irtautua ihmisoikeusneuvostosta, olisivat päätöstä todennäköisesti tekemässä niin ulkoministeri Rex Tillerson, Yhdysvaltain YK-suurlähettiläs Nikki Haley kuin presidentti Trumpkin.

Jäsenyys tai irtauminen on politiikkaa

Miksi Yhdysvallat sitten jättäisi ihmisoikeusneuvoston? Neuvoston jäsenyys on tietenkin politiikkaa.

Vuonna 2006 muodostettu ihmisoikeusneuvosto luotiin YK:n ihmisoikeuskomission tilalle. Ihmisoikeuskomissioon kuului ihmisoikeusrikkomuksiin syyllistyneitä maita ja sen tehovoimaa kritisoitiinkin monelta suunnalta. Myös ihmisoikeusneuvoston jäsenien joukossa on ihmisoikeusrikkomuksiin syyllistyneitä maita, muun muassa Kiina.

Samaa kritiittistä keskustelua käydään Politicon lähteiden mukaan myös nyt. Ulkoministeri Tillerson on lähteiden mukaan ilmaissut skeptisyytensä neuvoston suhteen.

Myös Yhdysvaltain ja Israelin suhteet voivat Politicon mukaan vaikuttaa lähtöaikeisiin, sillä ihmisoikeusneuvosto on suhtautunut tiukasti Israeliin. Trump on sanonut tukevansa Israelia, presidentti Barack Obaman kaudella Yhdysvaltojen ja Israelin suhteet sen sijaan viilenivät hyvin kylmiksi.

Presidentti George W. Bushin hallinnon alla Yhdysvallat ei liittynyt vuonna 2006 perustettuun uuteen ihmisoikeusneuvostoon sillä epäiltiin, ettei mikään neuvostossa ole muuttunut. Presidentti Obama puolestaan vei Yhdysvallat ihmisoikeusneuvostoon, sillä hänen hallintonsa katsoi, että asioihin voi vaikuttaa paremmin sisältäpäin.

Venäjä, jonka roolia Syyriassa kansainvälinen yhteisö ei katso hyvällä, menetti paikkansa neuvostossa viime vuonna YK:n yleiskokouksen äänestyksessä.